A válogatottban először 22 évesen, 2003. február 4-én lépett pályára egy Argentína elleni barátságos mérkőzésen. Eleinte évekig csak barátságosokon szerepelt (illetve 2004-ben egy vb-selejtezőn), majd 2007-ben két nemzetközi tornán is lehetőséghez jutott: a CONCACAF-aranykupán Mexikó a döntőig menetelt, de ott vereséget szenvedett, a Copa Américán pedig az elődöntőig jutottak, végül a harmadik helyet szerezték meg. Arce ezután még számos barátságos mérkőzésen és világbajnoki selejtezőn szerepelt, de 2014-től már nem került be a nemzeti csapatba.